**ערן צור** (נולד ב-11 ביולי 1965 בקריית ביאליק) הוא זמר רוק, יוצר וסופר ישראלי הפועל מאז סוף שנות ה-80. צור היה חבר בלהקות "טאטו", "כרמלה גרוס ואגנר" ו"רביעיית מסנר".

קריירה מוזיקלית
---------------

### שנים ראשונות ולהקת "טאטו"

צור החל את חייו המוזיקליים עוד בצעירותו. בתיכון ניגן עם אייל שכטר ואמיר בן-דוד (לימים חברי להקת אבטיפוס) ובלהקה בשם "Mother Brain Crazy". שתי הלהקות לא הפיצו לרדיו שירים ולא הקליטו אלבום.

ב-1986, לאחר סיום לימודיו בבית הספר למוזיקה "רימון", הצטרף צור כבסיסט ללהקת "טאטו" שכללה את חבריו ללימודים יובל מסנר, אורי בלק והסולנית אלונה דניאל. באלבומה היחיד של הלהקה, "חתוך תוכן", שיצא בשנת 1988, כתב צור ארבעה שירים. הוא גם הלחין והיה סולן בשיר "בחצרות בחושך". השיר נפסל לשידור ברדיו בגלל תוכנו, המציג את תיאור מעשה האונס מנקודת מבטו של האנס. בקליפ לשיר הנושא של האלבום ב"להיט בראש", הלהקה הגיבה על הפסילה בכך שצולמה חותכת סרטי הקלטה ומגניבה לפריים שלט עליו כתוב "בחצרות בחושך", כשהם חותכים אותו. "טאטו" התפרקה בשנת 1989.

### "כרמלה גרוס ואגנר"

ביוני 1991 החל צור להופיע עם להקתו החדשה "כרמלה גרוס ואגנר". הלהקה כללה את אורי בלק, אורי פרוסט ואבשלום כספי, והיא נקראה על שם שכניו של צור, שעליהם גם כתב שיר באותו שם. באותה תקופה ניגן צור גם בהקלטות ובהופעות של אמנים אחרים, כמו גדעון כפן וקורין אלאל, אך עיקר מרצו הופנה ללהקתו החדשה.
אלבומה הראשון של הלהקה נקרא "פרח שחור" ויצא ביוני 1991. באלבום צור כתב והלחין את רוב השירים, למעט חידוש ל"נשל הנחש" של מאיר אריאל (שהושמע ברדיו כסינגל והופיע בביצועו של צור בסרט שורו שנה קודם לכן), והשירים "עדות", "נשים כותבות שירה" ו"תמונה אימפרסיוניסטית", שנכתבו על ידי עמליה זיו. "תמונה אימפרסיוניסטית" היה להיט הרדיו הגדול מהאלבום. בשיר הזה, וכן ב"נשים כותבות שירה" התארחה קורין אלאל בשירה.

בשנת 1992, לאחר פרישתו של פרוסט מהלהקה והחלפתו בדרור אורגד, הקליטה הלהקה חידוש לשירו של זוהר ארגוב "אלינור" לתוכנית "שוב יוצא הזמר" של גלי צה"ל. באותה שנה, הצטרפו ללהקה גם ירונה כספי כבסיסטית שנייה וזמרת ליווי ורם אוריון שהחליף את אורגד. כספי הפכה בהמשך לזמרת בזכות עצמה אחרי פירוק הלהקה.

בשנת 1994 תרם צור את קולו לשני שירים באלבום "רדיו בלה בלה" של החברים של נטאשה - "סוטה מיץ" ו"ליזה". באותה שנה הוקלט בהפקתו של ארקדי דוכין "עיוור בלב ים" - אלבומה השני של "כרמלה גרוס ואגנר" תחת השם: "ערן צור - כרמלה גרוס ואגנר". צור כתב את רוב הטקסטים באלבום (למעט "מה את עושה?" מאת ישראל ויישבה ו"המנון לאדישות" שכתב והלחין ארקדי דוכין). הלחנים היו ברובם של צור, וכן של מסנר, דוכין וקורין אלאל. האלבום זכה לביקורות טובות וכלל את הלהיטים "ערב ב' כסלו" ו"קיץ" (שהולחנו על ידי מסנר). בשנת 1995 התפרקה הלהקה.

### קריירת סולו

ערן צור בהופעה, 2007. מימין: אפרת בן צור
אחרי "עיוור בלב ים", יצא צור לסיבוב הופעות מיוחד בשם "מים גנובים". רוב ההופעות נוגנו בצמד - צור על גיטרה בס וגיטרה אקוסטית ומסנר בצ'לו וקלידים. הצליל המינימליסטי עזר לצור להבליט את הטקסטים המיוחדים שלו, ולמרות ההרכב יוצא הדופן, ההופעות זכו להצלחה מפתיעה ונמשכו שנים רבות אחרי כן כשהן מתעדכנות בשירים חדשים של צור.

אלבומו הבא, "אתה חברה שלי" שיצא ב-1997, היה משיריה של המשוררת יונה וולך. האלבום היה מבוסס על הופעה בפסטיבל "נקסט" למוזיקה אלטרנטיבית והתארחו בו קורין אלאל, רונה קינן ודנה אינטרנשיונל. מתוך האלבום בעיקר הצליח הביצוע המחודש לשיר "שיר קדמשנתי (סקס אחר)" עם דנה אינטרנשיונל.

בשנת 1998 חידש צור את השיר "עד סוף הקיץ" של אלי מגן לפרויקט "עבודה עברית".

בשנת 2000, יצא אלבומו השלישי של צור, "תכלית בתחתית". בין להיטי האלבום היו "הוא והיא", "בלילות של ירח מלא" ו"תכלת בתחתית". בנוסף ליובל מסנר, השתתפו בהקלטת האלבום קורין אלאל, רונה קינן, אפרת בן צור, אהוד בנאי, שלומי ברכה ועידן רייכל.

ביום הזיכרון לחללי מערכות ישראל בשנת 2001 ביצע צור שיר שהלחין למילותיו של שאול שלו, "גבי תמתי", לתוכנית "לחיות את עצמם" בגלי צה"ל. באוגוסט באותה שנה, יצא אלבום האוסף הראשון של צור, העונה לשם אחד משיריה של "כרמלה גרוס ואגנר", "פרפרי תעתוע". נכללו בו שירים של צור מימי "כרמלה גרוס ואגנר", שירים בעיבודים חדשים וכן גרסה של צור ל"נימפה" אותו כתב במקור לאלבום הסולו הראשון של ברי סחרוף (שהלחין את השיר), "הכל או כלום" מ-1991.

בשנת 2002 כתב צור את המוזיקה למחזה "ילדים רעים" של עדנה מזי"א. ב-2003, יצא צור, יחד עם אלונה דניאל ויובל מסנר, במופע משותף בשם "רביעיית מסנר". במופע הם שרו גרסאות מלודיות לשיריהם המשותפים מימי "טאטו" ולשירים מקריירות הסולו שלהם. המופע תועד באלבום שיצא ב-2004. בקיץ באותה שנה הוציא צור את ספרו הראשון, ספר פרוזה בשם "בית אשמן", בהוצאת כתר.

בשנת 2006 הוציא צור את האלבום "חותך בחתך הזהב", מתוכו הצליח "כן לציפור". האלבום מכיל 12 שירים שנכתבו על ידי צור, מלבד שלושה שהלחין צור למילותיהם של ענבל פרלמוטר, יהושוע סובול ונעים עריידי. חלק מהשירים באלבום הולחנו על ידי יובל מסנר. במהדורה המיוחדת שיצאה זמן קצר לאחר מכן, נכלל דיסק בונוס שהוקלט בשיתוף עם להקת "בונא מיוזיק" ובו 5 שירים בגרסאות רמיקס וחידוש ל"רטוב וחם".

החל משנת 2007 במסגרת ההופעות "יוזמת בית הילל", החל צור להופיע עם הפייטן הרב דוד מנחם והמוזיקאי אלעד גבאי. במופע, היחיד מסוגו, ביצע צור את הפיוטים ומנחם את שיריו של צור.

בשנת 2008 כתב פסקול מוזיקלי לסרט התיעודי "כוסות רוח לאבא" של הבמאית טליה פינקל.

בשנת 2009 העלה מחדש את המופע "אתה חברה שלי", כשהפעם שרים ומנגנים איתו אלי אברמוב ויסמין אבן (צור התארח באלבומה "לחשים").

בפברואר 2010 הוציא בחברת "התו השמיני" צור את האלבום "כל מה שאנושי", אשר מתוכו הצליחו: "בעין הסערה" ו"בחוץ". האלבום מכיל 14 שירים שהולחנו על ידי צור, כשלחלק מהלחנים שותף יובל מסנר. רוב השירים הולחנו למילותיו של צור, והשאר לטקסטים מאת המשוררים יאיר הורביץ, אברהם שלונסקי, והסופר אתגר קרת.

בין השנים 2013-2011 ערך והגיש את תוכנית המוזיקה הלילית "הפרש השחור" ברדיו 88FM. בשנת 2011 כתב מוזיקה מקורית לסרט נוסף של הבמאית טליה פינקל, "טליה. דייט. קום.", והשתתף בתפקיד הגבר בדייט מספר 16.

בשנת 2011 זכה צור יחד עם המלחין מוני אמריליו בפרס לשירה עברית על שם נתן יונתן התשע"א. הפרס על מצוינות בתחום החיבור בין מוזיקה לשירי משוררים, מוענק ליוצרים שפועלים לשימור שיריהם של המשוררים ולהנצחת הזמר העברי.

בשנת 2013 זכה צור בפרס ע"ש מאיר אריאל ליצירתיות בשפה העברית שהוענק לו במעמד ראש הממשלה. באותה שנה הוציא אלבום בשם "ערן צור ואנסמבל מיתר" שכלל עיבודים מחודשים לשיריו המוכרים בליווי התזמורת הקלאסית "אנסמבל מיתר".

בספטמבר 2016 הוציא צור את אלבומו "המסלול המואר" בהפקתו המוזיקלית של עופר מאירי, מתוכו הצליח שיר הנושא. ב-2020 השתתף בסרטה של קרן ידעיה "מאמי".

בשנת 2021 הקים את הלהקה "טריפולי" בשיתוף עם שלומי ברכה ודני מקוב.

צור משמש כמורה בבית הספר רימון שבו גם למד.

חיים אישיים
-----------

צור היה נשוי לאביטל מ-2001 ועד להתאבדותה ב-2019. הוא אב לשני בנים ומתגורר בתל אביב.

דיסקוגרפיה
----------

### שיתופי פעולה

* חתוך תוכן (טאטו) - 1988
* פרח שחור (כרמלה גרוס ואגנר) - 1991
* עיוור בלב ים (ערן צור - כרמלה גרוס ואגנר) - 1995
* רביעיית מסנר (רביעיית מסנר) - 2004
* טריפולי (טריפולי) - 2021

### אלבומי סולו

* אתה חברה שלי - 1997
* תכלית בתחתית - 2000
* חותך בחתך זהב - 2006
* כל מה שאנושי - 2010
* המסלול המואר - 2016

### שונות

* פרפרי תעתוע (אוסף) - 2001
* עיוור בלב ים - גרסאות ראשונות (EP)‏ - 2011
* ערן צור ואנסמבל מיתר - 2013

### קולנוע

* פסקול "כוסות רוח לאבא" (2008)
* פסקול "טליה. דייט. קום" (2011)

### תיאטרון

* מוזיקה להצגה "משחקים בחצר האחורית"
* מוזיקה למחזה "ילדים רעים"
* מוזיקה למחזה "החדר האחורי"

ספריו
-----

* בית אשמן, הוצאת כתר (2004).
* החיה בבטן, הוצאת כנרת זמורה ביתן דביר (2019).

לקריאה נוספת
------------

Padva, Gilad (2006). 'Hey, Man, You're My Girlfriend!' Poetic Genderfuck and Queer Hebrew in Eran Zur's Performance of Yona Wallach's Lyrics. In Whiteley, Sheila and Rycenga, Jennifer (Eds.), **Queering the Popular Pitch** (pp. 101-113). London and New York: Routledge.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ערן צור** |
| ויקישיתוף תמונות ומדיה בוויקישיתוף: **ערן צור** |

* 

* אתר האינטרנט הרשמי של ערן צור
* ערן צור, ברשת החברתית פייסבוק

* ערן צור, ברשת החברתית אקס (טוויטר)

* ערן צור, סרטונים בערוץ היוטיוב

* ערן צור, במיזם "אישים" לתיעוד היצירה הישראלית

* ערן צור, במסד הנתונים הקולנועיים IMDb (באנגלית)

* ערן צור, באתר "אידיבי", מאגר הידע העברי לקולנוע ישראלי ועולמי

* ערן צור, באתר ספר הקולנוע הישראלי

* ערן צור, באתר שירונט

* ערן צור, באתר אייטונס (באנגלית)

* ערן צור, באתר ספוטיפיי

* ערן צור, באתר MusicBrainz (באנגלית)

* ערן צור, באתר דיזר

* ערן צור, באתר Discogs (באנגלית)

* ערן צור, באתר Tab4u

* ערן צור, באתר סטריאו ומונו

* ערן צור, דף שער בספרייה הלאומית

* ערן צור, באתר בנדקמפ

* ערן צור, באתר MOOMA (בארכיון האינטרנט)

* ערן צור, בלקסיקון הספרות העברית החדשה

* ערן צור, בארכיון הבימה
* ערן צור באתר qube
* ערן צור, באתר "פזמונט"
* ביוגרפיה שפורסמה באתר הרשמי, עותק שנשמר בארכיון האינטרנט
* ערן צור, באתר המכון לתרגום ספרות עברית (באנגלית)
* רשימת הפרסומים של ערן צור, בקטלוג הספרייה הלאומית
* ערן צור, ב"לקסיקון הספרות העברית החדשה"
* ערן צור, ב"לקסיקון הקשרים לספרות ישראלית"
* ערן צור, מוזיקאי מחפש מילים, באתר ynet, 3 ביולי 2007
* נגה גילעם, ערן צור בניתוח נשמה פתוח לקהל, באתר nrg‏, 30 במרץ 2009
* סנונית ליס, ואז הופיע ערן צור, באתר של "רשת 13", 22 באפריל 2009 (במקור, מאתר "nana10")
* ערן צור, המיקסטייפ של ערן צור, באתר nrg‏, 11 בנובמבר 2009
* וואלה! תרבות מפרגנת לערן צור, באתר וואלה!‏, 9 במרץ 2010
* נויה כוכבי, עכבר העיר אונליין, ההתבגרות של ערן צור, באתר הארץ, 19 במרץ 2010
* קטע קול קובי מידן, ‏"אנשים בלילה" עם ערן צור, באתר iCast‏, 24 ביולי 2011
* יונתן אסתרקין, ערן צור: "תמיד הייתי מנוכר למה שהקהל אוהב", באתר nrg‏, 30 בנובמבר 2011
* טל פרי, ‏פורט על מיתר חדש: ערן צור משיק אלבום חדש, באתר גלובס, 4 בפברואר 2013
* בן שלו, עברי - ערן צור ואנסמבל מיתר: לא אסונו ולא ששונו, באתר הארץ, 23 בפברואר 2013
* רועי בהריר-פרל, ארבעת הבן: ערן צור עונה על קושיות, באתר nrg‏, 23 במרץ 2013
* דודו כהן, זה מתחיל ונגמר, באתר בית אבי חי, 27 ביוני 2013
* חן לב, בצור העיתים: ריאיון עם ערן צור, יום השואה 2014, בבלוג "מבין השורות", 29 באפריל 2014
* שי סגל, ‏יש סקס אחר? ערן צור ורונה קינן יודעים שכן, נזכרים בדנה אינטרנשיונל של 97' ומספרים על המופע הכי לא סטרייטי שחוזר אחרי 18 שנה, באתר ‏מאקו‏, 10 במרץ 2015 סרטונים
* סטלי סולומונוב, ערן צור: "זימה בגיל 50 זה משהו אחר", באתר ynet, 8 ביולי 2015 סרטונים
* חן לב, ‏ערן צור חוגג 50 ומסביר למה היום הוא לא היה עובר פלייליסט, באתר מעריב אונליין, 9 ביולי 2015
* טלי קיים‏, ערן צור חוגג יובל ומסכם: "זה תמיד מתחיל מהמילה", באתר וואלה!‏, 12 ביולי 2015
* אסף נבו, "אני לא רוצה שאנשים ישפטו את המוסיקה שלי לפי המוצא או הדעות הפוליטיות שלי", באתר ישראל היום, 8 בספטמבר 2016
* שי להב, ערן צור החדש: חוזר להבעיר בנו אש, באתר ynet, 27 בספטמבר 2016
* יאיר בריל, עכבר העיר אונליין, "הגישה לאמנות היום היא של חוסר כבוד", באתר הארץ, 23 בנובמבר 2016
* ערן צור חגג 30 שנות קריירה עם ברי סחרוף ושלומי שבן: קבלו הצצה, באתר וואלה!‏, 15 באוקטובר 2017
* ערן צור באסופת "מלחיני משוררים ישראלים" בעריכת דודו אלהרר, האתר של נילי דגן
* נסים קלדרון, ‏חתך הזהב: על דמות הזמר-כותב של ערן צור, **הו!** 5, פברואר 2007, עמ' 196–210
* קטע קול ערן צור: קינקיות בחליפה מהודרת, חלק 1 ערן צור: מהאובדניות ועד הגאולה, חלק 2 בפודקאסט להאזנה של תוכנית הרדיו "גיבור תרבות" בהגשת יונתן גת, דוד גורביץ' ודן ערב
* לילות של ירח מלא, מאחורי השיר, בפודקאסט שיר אחד
* אתר למנויים בלבד רוית הכט, ערן צור: "אתה מושיט יד לתהום, מנסה לתפוס, ותופס אוויר", באתר הארץ, 03 במרץ 2022
* אמיר שוורץ, ערן צור: "תרבות הביטול היא מורכבת, יש בה גם דברים אפלים", באתר ynet, 15 באוקטובר 2022

הערות שוליים
------------

1. ↑  ביוגרפיה שפורסמה באתר הרשמי, עותק שנשמר בארכיון האינטרנט
2. ↑  ערן צור מספר על שירי האלבום:"כל מה שאנושי", באתר הארץ, 25 ביולי 2010
3. ↑  וואלה! תרבות‏, רעייתו של ערן צור הלכה לעולמה בגיל 52, באתר וואלה!‏, 16 באוגוסט 2019
4. ↑  *חי בגימל מהיכל התרבות | שלומי שבן מארח את ערן צור*, נבדק ב-2021-11-02

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304686705171
* BnF: cb15010201z (data)
* GND: 140637567
* ISNI: 0000 0000 8395 7596
* LCCN: no2004092508
* MusicBrainz: aedba678-1a92-418b-ae55-637c72d34e3f
* NKC: xx0200923
* RERO: 02-A011865421
* SUDOC: 079064515
* VIAF: 76592770
* WorldCat: lccn-no2004092508

 |